बिजेपि दोलोयाव हाबफैनाय हाबाफारियाव  बाहागो लानानै मन्थ्रि भबेश कलिताया बुङो दि  बिटिसियाव दा सोलायनायनि बार बारदों । जायनि थाखाय बिजेपि दोलोयाव गुबुन दोलोनि दैदेनगिरि- सोद्रोमाफोरा बोहैफ्लायदों । थांनाय 17 बोसोराव गोखै थाइजौ फानबोनाय बिपिएफ दोलोआ दासान्दै  हाथायाव मुङानो गैया   । दिन्थि नेरसोन बिटिसिनि बाथ्रा बुंग्रा हाग्रामा महिलारी दैदेननाय बिपिएफ दोलोआ थांनाय 17 बोसोराव जौगानायनि मुङाव बिटिसिनि रायजो-राजाफोरखौ गल’-गथ’ खालामदों। मन्थ्रि बिथाङा बुंबावोदि गावनि समष्टि रङियानि मोन ब्रै भिसिदिसिआ  बिटिसिनि 29 नं सुख्लाय सेरफां बियाबा गोग्लैयो।  नाथाय सुख्लाय सेरफां बियाबनि बारग’ मावफुंगिरि सोद्रोमा गनेश कसारीआ 17 बोसोरानो बियाबनि जेबो गोनां जौगानायनि खामानि मावनो हायाखै। बियो माखासे जौगानाय बिथांखि  मावनायनि नखल खालामनानै गनेश कसारीआ बिथांखि आजावनानै सौथुनो गोनां जादों। दिनैसिमबो सुख्लाय सेरफां बियाबनि गोबां लामाफोराव सुबुंफोरा  हानथुसे हाब्रु गानानै थांनांगौ होननानै अजद दैखाङो मन्थ्रि बिथाङा । सुख्लाय सेरफांल’ नङा बिटिसिनि मोनफ्रोमबो बियाबावनो गोबां नेम गोयै बादि जादों। बिनिखायनो 17 बोसोराव  बिपिएफ सोरखारा मा खामानि मावखो बिनि दाजाब-दानख’ रायजो-राजाफोरनो होनो नांगोन। मन्थ्रि बिथाङा बुंबावोदि गोबां ओनसोलफोर गिदिंनानै मोनबायदि बिटिसिनि रायजो-राजाफोरा बे खेबाव बिजेपि दोलोखौ बजबनानै लादों। बिनिखायनो बे खेबाव बिपिएफ दोलोआ बिटिसिनि  गादि गोमाजानाया स्पष्ट जाबाय । बिजेपि दोलोआ  रायजो-राजाफोरनि  गोबां हेफाजाब मोननानै  बिटिसि बिसायख’थियाव बे खेबाव मेजिक नम्बर मोन 21 मासि मोननानै बिजेपि दोलोआ बिटिसि सोरखारखौ दाथारगोन । थांनाय 11 आगष्ट खालिनि बेलासे समाव खुंनाय बिजेपि  दोलोआव हाबफैनाय हाबाफारियाव  बाहागो लानायनि सिगाङाव मन्थ्रि भबेश कलिताया ओनसोलनि गोबां जायगायाव बरनदी दैसानि दैया  हा खुख्लानायखौ नायगिदिं हैनानै ओनसोलनि रायजो -राजाफोरजों सावरायज्लायो।